Da Omar el-Hussein sad fængslet i månederne op til sit angreb på Krudttønden og synagogen i København i 2015, kunne han lytte til sange om at dræbe, se halshugningsvideoer og læse om, hvordan man laver bomber.

Det fortæller flere af hinanden uafhængige kilder til DR.

Omar el-Hussein havde fået smuglet tre telefoner og et hukommelseskort ind i fængslet. Herpå lå både propaganda fra terrororganisationen Islamisk Stat, en udgave af magasinet »Inspire« fra terrororganisationen Al-Qaeda og »Anarkistens Kogebog«, som er en velkendt bog med blandt andet opskrifter på bomber.

»Det er et stort problem, at han har haft adgang til det her materiale i fængslet,« siger Magnus Ranstorp, leder af terrorforskningen ved den svenske Forsvarshøjskolen, til DR Nyheder.

Han tilføjer:

»Hvis man havde fundet ud af det, mens han sad inde, kunne det have haft en afgørende betydning for, hvordan man havde opfattet ham. Især fordi han var indberettet for radikalisering.«

Oplysningerne om indholdet på Omar el-Husseins beslaglagte telefoner har aldrig før været fremme, selv om politiet fik kendskab til det umiddelbart efter Omar el-Husseins angreb, der kostede to mennesker livet.

»Det er lidt en skandale, at han har haft mulighed for at understøtte sin aktivitet i fængslet,« siger Lars Vilks, svensk Muhammed-tegner og hovednavn ved det arrangement på Krudttønden, som Omar el-Hussein angreb.

Telefonerne blev fundet i 2014, mens Omar el-Hussein sad varetægtsfængslet efter at have stukket en anden ung mand ned i et S-tog.

Indholdet blev ikke undersøgt på findetidspunktet, selv om Kriminalforsorgen havde indberettet Omar el-Hussein til Politiets Efterretningstjeneste, PET, fordi fængselsbetjente anså Omar el-Hussein for radikaliseret.

Indberetningen til PET gik blandt andet på rygter om, at Omar el-Hussein ville til Syrien.

Som en del af politiets massive efterforskning af terrorangrebet og Omar el-Hussein blev de beslaglagte telefoner fundet frem igen, og her blev indholdet undersøgt.

Også et hukommelseskort blev undersøgt af politiet. Efter angrebet dukkede hukommelseskortet op i et andet fængsel, end der Omar el-Hussein havde siddet, og ifølge DR Nyheders oplysninger havde flere indsatte haft adgang til kortet, der indeholdt propaganda fra Islamisk Stat.

Materialet kan spores tilbage til Omar el-Hussein, som dermed har været med til at dele propaganda ud i de danske fængsler i tiden umiddelbart før angrebet.

»Der er en stor sandsynlighed for, at han har radikaliseret andre også. Først og fremmest er det meget kritisabelt, at han overhovedet har haft mulighed for at have det her materiale i fængslet. Men det er helt ubegribeligt, at man ikke undersøger de ting, man finder hos ham, mens han er fængslet,« siger Magnus Ranstorp.